Det har holdt hårdt, men lørdag er Øboderne for første gang klar til at slå dørene op til byens nye weekendmarked på havnen.

Annonce

Der blev jublet godt og grundigt rundt om i Aarhus, da det kom frem, at Øboderne - et nyt, stort madmarked med op til 75 stande af forskellige lækkerier - ville slå dørene op på havnen i Aarhus.

Siden fulgte en kamp med myndighedsgodkendelser og administrativt tovtrækkeri, men nu, lørdag klokken 10.00 er man klar med det ambitiøse marked ved Navitas på Aarhus Havn.

»Vi glæder os helt vildt. Det er kulminationen på et halvt års arbejde med op- og nedture, som takket være en venlig håndsrækning fra Navitas, nu kan lade sig gøre,« siger Christian Willesen, projekleder for Øboderne.

Oprindeligt skulle det store marked åbne på Pier 2, men det er man ikke kommet i mål med, og i stedet har man indgået en aftale med Navitas, om at de må benytte området omkring bygningen i weekenderne til at få sparket madmarkedet i gang.

Lige nu knokler folkene bag for at få det hele klar til lørdag, hvor man for første gang skyder markedet i gang. Fremover finder det sted hver weekend.

»Der er rigtig mange ting, der skal på plads i dag (fredag), så vi har travlt,« lyder det fra Christian Willesen, der indrømmer, at der bliver holdt godt øje med DMI i øjeblikket.

Annonce

Morgenyoga, træskib og DJs

Lørdagens marked bliver med både pavillon, flere forskellige stader, loppemarked, musik, underholdning og madboder.

Det hele begynder med en gang morgenyoga klokken 09.00, inden træskibet Aalekvasen Anna lægger til kaj klokken 10 med økologiske grøntsager fra Samsø og erklærer madmarkedet for åbent.

Derudover kommer der musikalske indslag fra DJ Jakob Domino og Regelbau, der spiller frem til et festfyrværkeri lukker af klokken 24.00.

Annonce

Fakta - Øboderne

Øboderne holder åbent hver lørdag og søndag 10.00-23.00

Loppemarked og stadepladser er åbent fra 10.00-16.00

Sted: Navitas havneterrasse Inge Lehmanns Gade 10, 8000 Aarhus C